Polaarekspeditsioonide traditsiooni kohaselt lõi laeva ristiema Eeva Esse sampanjapudeli asemel vastu laevaparrast katki jäätüki, vahendas "Aktuaalne kaamera".

Kuigi mootorpurjekas pole sõitnud ekspeditsioonil veel ühtegi miili, on selle merekindlus juba proovile pandud - sõitis ju laev Hispaaniast Saaremaale Nasvale, kus ta sai põhjaliku uuenduskuuri.

"Kui me nüüd Nasvalt eile varahommikul jõudsime siia Lennusadamasse, siis me oma uute purjedega lendasime nagu linnuke üle vee. See tegi meile kõigile hästi palju rõõmu, et ta purjetas väga hästi," rääkis Admiral Bellinghauseni kapten Meelis Saarlaid.

Mootorpurkejas on 200 aasta eest toimunud Bellingshauseni Antarktika avastamise retke kordamiseks peaegu valmis.

"Ega meil ei ole enam ka palju aega ettevalmistada jäänud, sest vähem kui kuu aja pärast anname otsad ja hakkame Antarktika poole liikuma. /.../ Põhijoontes sõidame nii nagu sõitis vana Bellingshausen, aga me teeme rohkem peatusi ja sellest tulenevalt on natuke siksakke rohkem ja Antarktikas meie tegevus toimub rohkem Antarktika poolsaare ümber," rääkis ekspeditsiooni Antarktika 200 juht Tiit Pruuli.

Kindlasti seab ekspeditsioon eesmärgiks jõuda järgmise aasta 28. jaanuariks sihkohta, et tähistada mandri avastamise suurt juubelit.

Ristimistseremoonial võtsid sõna MTÜ Thetis ekspeditsiooni esindaja Tiit Pruuli, SA Eesti Meremuuseumi juht Urmas Dresen, kultuuriminister Tõnis Lukas ja EELK peapiiskop Urmas Viilma.